安靈龍潭
作者：易祓
朝代：宋

paragraphs: 流水淼無際，其源徧坤輿。
壓之以山麓，壅淤誰與疏。
神物夜相宅，風雷發欷歔。
擘開蒼玉峽，瀉作清泠渠。
安得探其穴，扁舟武陵漁。
吾聞覆載閒，不過一身如。
九竅互開閤，血膚乃張舒。
其閒或積滯，氣鬰成癰疽。
山澤本通氣，自然厥中虛。
明河轉地軸，喬岳并郊墟。
脈絡無不寓，地行乃其餘。
請觀千丈瀑，高出康谷廬。